Turvapuhelinten häiriö on korjattu

Puhelujen purku voi vielä aiheuttaa palveluviiveitä. Ekhva kiittää omaisia hyvästä yhteistyöstä.

Turvapuhelimissa perjantaina illansuussa 10.1. havaittu laaja, valtakunnallinen teleoperaattorin häiriö on saatu korjattua.

Tämä häiriö aiheutti viiveitä ja lopulta esti turvapuhelut kokonaan 2500 asiakkaan osalta Etelä-Karjalassa. Vika vaikutti myös asiakkaiden GPS-rannekkeisiin ja ovihälyttimiin.

Häiriö saatiin korjattua iltayhdeksän maissa, mutta soittojonojen purku voi edelleen aiheuttaa viiveitä puheluissa. Tämän vuoksi myös avunsaanti kotiin voi kestää normaalia kauemmin. Mikäli asiakkaalla on akuutti terveydenhuoltoa vaativa avuntarve eikä saa yhteyttä turvapuhelimella, kannattaa soittaa päivystysapuun p. 116117. Kiireellisessä, henkeä uhkaavassa hätätilanteessa tulee soittaa normaalikäytännön mukaisesti hätänumeroon 112.

Etelä-Karjalan hyvinvointialue (Ekhva) sai tilanteen hallintaan häiriön aikana kontaktoimalla asiakkaita ja omaisia sekä lisäämällä kotikäyntejä.

-Omaiset suhtautuivat meidän yhteydenottoihimme todella hienosti ja auttoivat merkittävällä tavalla olemalla yhteyksissä turvalaitteita käyttäviin läheisiinsä. Iso kiitos siitä. Myös meidän oma henkilöstömme toimi hienosti. Jouduimme hälyttämään aika monen vapailta töihin, strategia- ja hallintojohtaja Kaisa Heino sanoo.

Turvalaitteet saattoivat antaa häiriön aikana vikailmoitusäänimerkkejä. Mikäli vikahälytykset jatkuvat edelleen, kannattaa painaa turvapuhelimen vihreää painiketta.

Tilanteen jälkiseuranta Ekhvalla jatkuu, mutta viestintä aiheesta päättyy.

Lisätietoja medialle:

Kaisa Heino, strategia- ja hallintojohtaja, p.040 627 5521, kaisa.heino@ekhva.fi

Tiedotteeseen tehdyt muutokset:

10.1.2025 klo 17:25 Tarkentunut asiakaskunnan määräksi, jota vika koskee 2500. Lisätty viiveen aika.

10.1.2025 klo 19:35 Kerrottu, että turvalaitteet eivät nyt hälytä lainkaan ja annettu ohjeita omaisille.

10.1.2024 klo 20:25 Lisätty ohje, että turvapuhelimia ei saa ottaa irti verkkovirrasta vaikka ne antaisivat vikakoodiäänimerkkejä.

10.1.2024 klo 21:50 Muokattu tiedotetta: vika on korjattu, soittojonojen purkaminen voi aiheuttaa edelleen viiveitä.